মহড়া দেওয়ার সময় ভেঙে পড়ল আমেরিকার এফ-১৬ যুদ্ধ বিমান!

ওয়েব ডেস্ক : ভেঙে পড়ল আমেরিকার এফ-১৬ যুদ্ধ বিমান (F-16 fighter jet)। পোল্যান্ডে (Poland) এই দুর্ঘটনাটি ঘটেছে। এর জেরে প্রাণ হারিয়েছেন এক পাইলট। বৃহস্পতিবার এই দুর্ঘটনাটি ঘটেছে বলে খবর। সেই ভিডিও ইতিমধ্যে ভাইরাল হয়ে গিয়েছে সোশাল মিডিয়ায়।

জানা গিয়েছে, চলতি সপ্তাহে পোল্যান্ডে একটি এয়ার শো অনুষ্ঠান হওয়ার কথা ছিল। সেই কারণেই মহড়া দিচ্ছিল এফ-১৬ বিমানটি (F-16 fighter jet)। তবে বিমানটি ব্যারেল-রোল অ্যাক্রোব্যাটিক ম্যানুভার করার সময় কোনও ধরণের যান্ত্রিক সমস্যা হয়। ভাইরাল হওয়া ভিডিওতে দেখা গিয়েছে, আকাশে ওড়ার সময় হঠাৎ বাঁক খেয়ে সোজা নিচে এসে রানওয়েতে ভেঙে পড়ে বিমানটি। ওই বিমানে তখন দাউ দাউ করে আগুন লেগে যায়। ভারতীয় সময় রাত ১১টা নাগাদ এই দুর্ঘনাটি ঘটে বলে খবর।

আরও খবর : শুল্কযুদ্ধের আবহেই জাপানে পৌঁছলেন মোদি!

এই ঘটনায় বিমানের ভিতরে থাকা পাইলটের মৃত্যু হয়েছে বলে জানা গিয়েছে। তবে অন্য কেউ আহত হননি বলে খবর। এই ঘটনায় শোক প্রকাশ করেছেন পোল্যান্ডের উপপ্রধানমন্ত্রী ভ্লাদিস্ল কোসিনিয়াক কামিসজ। তবে কী কারণে এমন দুর্ঘটনা ঘটে গেল, সে বিষয়ে এখনও কিছু জানা যায়নি। তা নিয়ে তদন্ত চলছে। অন্যদিকে এই ঘটনার পরেই ওই এসার শো বাতিল করা হয়।

উল্লেখ্য, বেশ কিছু সময়ের মধ্যে বেশ কয়েকটি যুদ্ধবিমান ভেঙে পড়ার ঘটনা সামনে এসেছে। সম্প্রতি যান্ত্রিক ত্রুটির কারণে ভেঙে পড়েছিল মার্কিন বায়ুসেনার একটি এফ-৩৫ ফাইটার জেট। তবে কেউ প্রাণ হারাননি। কিছুদিন আগে বাংলাদেশের একটি স্কুলের উপরে ভেঙে পড়েছিল একটি যুদ্ধ বিমান। ঘটনায় মৃত্যু হয়েছিল অনেকের। তবে শুধু যুদ্ধ বিমান নয়, চলতি বছর অসামরিক অনেক বিমান ভেঙে পড়ার ঘটনা ঘটেছে। তাতে প্রাণ হারিয়েছেন অনেকে।